જેને પોતાના ઘરમાં નિવૃત્તિ વેળાએ શાંતિ પામતા ન આવડે એને આખા બ્રહ્માંડમાં ક્યાંય શાંતિ મળવાની સંભાવના નથી અને શાંતિ કોને મળે છે? જેઓ શાંતિ પમાડે છે એમને જ મળે છે. નિવૃત્ત લોકો કંઈ પણ ન કરે, કદાચ પોતાનો સ્વભાવ સુધારી ન શકે તો પણ વાંધો નથી, તેમણે પોતાના તરફથી પરિજનોને શાંતિ પમાડવી જોઈએ. જેમને કલા, સાહિત્ય, સંગીતનો કે કોઈ પણ જીવનભર ઉછેરેલો શોખ કેળવાયેલો હોતો નથી તેમને માટે પૂર્ણ નિવૃત્તિ, પૂર્ણ અભિશાપ બની જાય છે.